Johan Gustafsson
Ura > Seuraura

Gustafsson on Köping HC:n kasvatti. Hän pelasi juniorina myös IFK Arboga IK:n joukkueessa, jossa hän teki debyyttinsä Ruotsin toiseksi korkeimmalla sarjatasolla Allsvenskanissa jo 14-vuotiaana kaudella 2006–2007, jolloin hän pelasi neljä ottelua. Gustafsson teki Allsvenskan-debyyttinsä 4. helmikuuta 2007 IF Sundsvall Hockeya vastaan, jolle Arboga hävisi kuitenkin 1–4. Kaudella 2007–2008 hän pelasi Ruotsin II-divisioonaa kasvattajaseurassaan Köping HC:ssa.
Kaudeksi 2008–2009 Gustafsson siirtyi Färjestad BK:n J18-joukkueeseen. Hänellä oli J18 Allsvenskanin eteläisen alueen paras torjuntaprosentti (93,6) ja päästettyjen maalien keskiarvo (1.63). Gustafsson valittiin myös TV-Puckenin parhaaksi maalivahdiksi. Kauden 2009–2010 hän pelasi suurimmaksi osaksi I-divisioonajoukkue Skåre BK:ssa, jonne Färjestad lainasi Gustafssonin. Hän pelasi kevätkauden kuitenkin lähinnä Färjestadissa, jossa Gustafsson pelasi kolmessa Elitserien-ottelussa. Hän teki Elitserien-debyyttinsä vain päivää ennen 18-vuotissyntymäpäiväänsä 27. helmikuuta 2010 vieraissa MODO Hockeya vastaan. Gustafsson vaihdettiin Färjestadin maalille Henrik Karlssonin tilalle ajassa 26.37, kun MODO siirtyi ottelussa jo 5–1-johtoon. Hän torjui ottelussa 17 kertaa ja päästi viisi maalia. Färjestad hävisi ottelun lopulta murskalukemin 10–2. Ensimmäisen Elitserien-ottelunsa aloittavana maalivahtina Gustafsson pelasi runkosarjan päätöskierroksella 13. maaliskuuta 2010 Södertälje SK:ta vastaan. Hän torjui Färjestadin 1–3-tappioon päättyneessä ottelussa 24 kertaa. Södertäljen kolmas osuma syntyi tyhjään maaliin. Gustafsson vahvisti pudotuspeleissä myös Färjestadin J18-joukkuetta.
Minnesota Wild varasi Gustafssonin 159. pelaajana NHL:n varaustilaisuudessa 2010. Toukokuussa 2010 hän solmi kaksivuotisen sopimuksen Allsvenskan-joukkue VIK Västerås HK:n kanssa. Gustafsson jakoi torjuntavastuun Daniel Sperrlen kanssa ja hän pelasi 26 runkosarja- ja kaksi Kvalserien-ottelua. Kaudeksi 2011–2012 Gustafsson siirtyi kaksivuotisella sopimuksella Elitserien-joukkue Luleå HF:n maalin suulle. Hän pelasi varsinaisen Elitserien-tulokaskautensa aikana 29 runkosarja- ja kolme playoff-ottelua torjuen kuusi nollapeliä. Gustafsson torjui Elitserien-uransa ensimmäisen nollapelin runkosarjan viidennellä kierroksella 27. syyskuuta 2011 entistä seuraansa Färjestad BK:ta vastaan. Hän torjui Luulajan 2–0-voittoon päättyneessä ottelussa 18 kertaa. Gustafsson oli kauden päätteeksi ehdolla Elitserienin vuoden tulokkaaksi, mutta palkinto meni lopulta kuitenkin Brynäs IF:n hyökkääjä Johan Larssonille. Toukokuussa 2012 hän teki kolmivuotisen tulokassopimuksen Minnesota Wildin kanssa, mutta Gustafsson pelasi kauden 2012–2013 vielä lainalla Luulajassa. Gustafsson torjui joukkueelle Elitserien-hopeaa sekä European Trophyn mestaruuden.
Kaudeksi 2013–2014 Gustafsson siirtyi Minnesota Wildin organisaatioon. Hän pelasi koko kauden AHL-joukkue Iowa Wildissa, jonka pääasiallisena ykkösmaalivahti Gustafsson toimi. Kaudella 2014–2015 hän jakoi varsin tasaisesti joukkueen torjuntavastuun John Curryn kanssa. Gustafsson pelasi kauden aikana myös viisi ottelua ECHL-joukkue Alaska Acesissa.
Kaudeksi 2015–2016 Gustafsson palasi kotimaahansa ja siirtyi kaksivuotisella sopimuksella Frölunda HC:n paitaan. Hän lähinnä jakoi joukkueen torjuntavastuun Lars Johanssonin kanssa. Johansson voitti lopulta koko SHL:n (ent. Elitserien) parhaalle maalivahdille myönnettävän Honken Trophyn, mutta Gustafsson kantoi kuitenkin Frölundan torjuntavastuun lähes koko pudotuspelien ajan ja torjui joukkueen Ruotsin-mestaruuteen. Hän voitti Frölundassa kauden aikana myös Mestarien liigan mestaruuden, mutta CHL:n finaalissa torjuntavastuun kantoi kuitenkin Johansson. Kaudella 2016–2017 Gustafsson torjui kuitenkin Frölundan toiseen CHL:n mestaruuteensa. Marraskuussa 2016 hän teki Frölundan kanssa kaksivuotisen jatkosopimuksen kevääseen 2019 saakka. Kaudella 2018–2019 Gustafsson jakoi joukkueen torjuntavastuun varsin tasaisesti Johan Mattssonin kanssa. Mattsson kantoi suurimman osan torjuntavastuusta pudotuspeleissä, mutta Gustafsson kuitenkin nousi kesken finaalisarjan Frölundan ykkösmaalivahdiksi ja torjui joukkueen Ruotsin-mestaruuteen, kun Frölunda voitti kuudennessa finaaliottelussa 2. toukokuuta 2019 Djurgårdens IF:n lukemin 2–6. Hän torjui kauden aikana myös CHL:n mestaruuden.
Gustafsson siirtyi kaudeksi 2019–2020 vuoden mittaisella sopimuksella Saksan DEL-liigan Adler Mannheimiin. Kaudeksi 2020–2021 hän palasi kotimaahansa ja siirtyi vuoden mittaisella sopimuksella SHL-joukkue Rögle BK:hon. Gustafsson toimi pääasiassa kakkosmaalivahtina Christoffer Rifalkille. Hän voitti kauden päätteeksi SHL-hopeaa.
Kaudeksi 2021–2022 Gustafsson palasi 2+1-vuotisella sopimuksella pelaamaan Allsvenskania Västerås IK:hon (ent. VIK Västerås HK). Hän jakoi seitsemällä nollapelillään koko sarjan nollapelitilaston voiton HV71:n Jonas Gunnarssonin kanssa.
Joulukuussa 2023 Gustafsson siirtyi loppukauden 2023–2014 kattavalla sopimuksella SM-liigajoukkue Pelicansiin oltuaan alkukauden ilman sopimusta. Hänet hankittiin täydentämään joukkueen maalivahtiosastoa, kun Jussi Olkinuora siirtyi Sveitsiin. Tammikuussa 2024 Pelicans täydensi maalivahtiosastoaan Niklas Kokolla, kun Jasper Patrikainen loukkaantui. Gustafsson pelasi 11 ottelua, mutta hänen kautensa osoittautui kuitenkin pettymykseksi ja Gustafssonin torjuntaprosentiksi jäi 86,4. Hän ei pelannut enää helmikuun jälkeen. Patrikaisen kuntouduttua Gustafsson jäi lopulta Pelicansin kolmosmaalivahdiksi. Hän ei mahtunut pudotuspeleissä kertaakaan joukkueen kokoonpanoon, mutta koska Gustafsson puki 20 runkosarjaotteluun, hän voitti kauden päätteeksi SM-hopeaa. Toukokuussa 2024 Pelicans vahvisti, että Gustafsson ei jatka joukkueessa.